BEGRUNDELSE

Efter anmodning fra Irland ydede Rådet finansiel støtte til Irland den 7. december 2010 (Rådets gennemførelsesafgørelse 2011/77/EU) til støtte for et stærkt økonomisk og finansielt reformprogram, som skulle genoprette tilliden, muliggøre en tilbagevenden til holdbar økonomisk vækst og sikre den finansielle stabilitet i Irland, euroområdet og EU.

I overensstemmelse med artikel 3, stk. 9, i afgørelse 2011/77/EU har Kommissionen sammen med IMF og i samråd med ECB foretaget den første gennemgang af de irske myndigheders fremskridt med gennemførelsen af de aftalte foranstaltninger og af disses effektivitet og økonomiske og sociale virkninger.

På baggrund af de reviderede økonomiske perspektiver og de fremlagte informationer (herunder informationerne fra de egenkapital- og likviditetsundersøgelser, der blev fuldført af den irske centralbank den 31. marts 2011) samt de politiske prioriteter, der blev fastlagt af den regering, som blev valgt den 25. februar 2011, foreslår Kommissionen at ændre de økonomipolitiske betingelser, der ligger til grund for støtten, som forklaret nedenfor. Kommissionen mener, at de foreslåede ændringer af de økonomipolitiske betingelser er nødvendige for at sikre, at programmet kan gennemføres gnidningsløst, og programmålene kan nås.

2011/0118 (NLE)

Forslag til

RÅDETS GENNEMFØRELSESAFGØRELSE

om ændring af gennemførelsesafgørelse 2011/77/EU af 7. december 2010 om tildeling af finansiel støtte fra Unionen til Irland

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 407/2010 af 11. maj 2010 om oprettelse af en europæisk finansiel stabiliseringsmekanisme[1], særlig artikel 3, stk. 2,

under henvisning til forslag fra Europa-Kommissionen og

ud fra følgende betragtninger:

1. Efter anmodning fra Irland tildelte Rådet finansiel støtte til Irland (Rådets gennemførelsesafgørelse 2011/77/EU) til støtte for et stærkt økonomisk og finansielt reformprogram, som skulle genoprette tilliden, muliggøre en tilbagevenden til holdbar økonomisk vækst og sikre den finansielle stabilitet i Irland, euroområdet og EU.

2. I overensstemmelse med artikel 3, stk. 9, i gennemførelsesafgørelse 2011/77/EU har Kommissionen sammen med IMF og i samråd med ECB foretaget den første gennemgang af de irske myndigheders fremskridt med gennemførelsen af de aftalte foranstaltninger og af disse foranstaltningers effektivitet og økonomiske og sociale virkninger.

3. Ifølge Kommissionens aktuelle fremskrivninger for den nominelle BNP-vækst (-3,6 % i 2010, 1,3 % i 2011, 2,8 % i 2012 og 4,0 % i 2013) er den finanspolitiske tilpasningslinje, der er fastlagt i Rådets henstilling af 7. december 2010 til Irland i medfør af traktatens artikel 126, stk. 7, i overensstemmelse med en udvikling i gældskvoten fra 96,2 % i 2010, 112,0 % i 2011 og 117,9 % i 2012 til 120,3 % i 2013. Gældskvoten vil således blive stabiliseret i 2013 og derefter være faldende, såfremt der gøres yderligere fremskridt med nedbringelsen af underskuddet. Gældsdynamikken påvirkes af adskillige ikke-balanceførte transaktioner, herunder kapitaltilførsler til banker i 2011 med en gældsforøgende nettoeffekt på ca. 6 procentpoint af BNP, en antagelse om opretholdelse af høje likviditetsbeholdninger og differencer mellem rentebetalinger opgjort på periodiseringsbasis og kontantbasis.

4. Rekapitaliseringen af Allied Irish Bank, Bank of Ireland og EBS Building Society med henblik på at bringe deres tier 1-kernekapitalskvoter op på 12 % (baseret på 2010-undersøgelsen af egenkapital), som skulle finde sted i februar 2011, blev udsat af den afgående regering på grund af det forestående parlamentsvalg.

5. Den 31. marts 2011 meddelte Irlands centralbank resultaterne af egenkapitalundersøgelsen (Prudential Capital Assessment Review, PCAR) og likviditetsundersøgelsen (Prudential Liquidity Assessment Review, PLAR). På basis af vurderingerne under disse undersøgelser blev det konkluderet, at de fire deltagende indenlandske banker (Allied Irish Bank, Bank of Ireland, EBS Building Society og Irish Life & Permanent) manglede yderligere i alt 24 mia. EUR, herunder 3 mia. EUR i form af betinget kapital, for at kunne opretholde en passende egenkapital i et stressscenario.

6. Den 31. marts 2011 bebudede den nye regering, der blev dannet efter valget den 25. februar 2011, sin strategi for at styrke og reformere de indenlandske banker, bl.a. ved at sikre, at de kapitaliseringsbehov, der var identificeret i PCAR/PLAR, blev opfyldt. Dermed ville de indenlandske bankers tier 1-kernekapitalskvoter ved udgangen af juli 2011 (med forbehold af en passende justering i forbindelse med det forventede salg af aktiver i Irish Life & Permanent's tilfælde) komme til at ligge et godt stykke over det niveau, der efter planen skulle være opnået i februar 2011.

7. Irlands centralbank bør af Allied Irish Bank, Bank of Ireland, EBS Building Society og Irish Life & Permanent kræve, at de opretholder en udlåns-/indlånskvote på 122,5 % senest ved udgangen af 2013 og samtidig undgår nødsalg af aktiver. Desuden bør de irske myndigheder nøje overvåge udviklingen i bankernes langsigtede likviditetskvote (Net Stable Funding Ratio) og mere kortsigtede likviditetsdækningskvote (Liquidity Coverage Ratio) for at sikre deres overensstemmelse med standarderne inden for rammerne af Basel III. Myndighederne bør sikre, at målene nås, ved at etablere troværdige rammer for overvågningsarbejdet på grundlag af mellemliggende mål og passende ansporende styringsordninger i bankerne.

8. Den nye regering lancerede straks efter sin tiltrædelse en generel udgiftsundersøgelse for at identificere potentielle effektivitetsforbedringer og foretage en nøje afstemning af de prioriteter, der ligger til grund for den finanspolitiske konsolidering, med prioriteterne i det regeringsprogram for national genopretning 2011-16, der blev bekendtgjort den 7. marts 2011.

9. På baggrund heraf bør Rådets gennemførelsesafgørelse 2011/77/EU ændres —

VEDTAGET DENNE AFGØRELSE:

Artikel 1

I artikel 3 i Rådets gennemførelsesafgørelse 2011/77/EU foretages følgende ændringer:

1) stk. 5, litra a), affattes således:

"a) træffe foranstaltninger til at sikre, at de indenlandske banker i fornødent omfang er tilstrækkeligt kapitaliseret ved hjælp af aktiekapital, således at det sikres, at minimumskapitalkravet på 10,5 % tier 1-kernekapital overholdes for hele varigheden af EU's finansielle støtteprogram, samtidig med at der foretages en nedgearing i retning af en tilsigtet udlåns-/indlånskvote på 122,5 % senest ved udgangen af 2013"

2) i stk. 7 foretages følgende ændringer:

a) i litra b) tilføjes følgende punktum:

"Irland kan i samråd med Europa-Kommissionen, IMF og ECB indføre budgetmæssige ændringer af ovennævnte foranstaltninger med henblik på i fuldt omfang at realisere effektivitetsforbedringer, som identificeres i den igangværende generelle udgiftsundersøgelse og prioriteterne i regeringsprogrammet, i overensstemmelse med det overordnede mål om at sikre, at der i budgettet for 2012 opnås en finanspolitisk konsolidering på mindst 3,6 mia. EUR."

b) litra e) affattes således:

"e) vedtagelse af foranstaltninger, der fremmer en troværdig budgetstrategi og styrker budgetrammerne. Irland skal vedtage og gennemføre den finanspolitiske regel, at alle yderligere uventede indtægter i 2011-2015 skal anvendes til at nedbringe underskuddet og gælden. Irland skal nedsætte et rådgivende finansråd, som skal foretage en uafhængig vurdering af regeringens budgetstilling og prognoser. Irland skal vedtage en lov om finanspolitisk ansvar, hvori der fastlægges udgiftsrammer på mellemlang sigt med bindende flerårige lofter for udgifterne på hvert enkelt område. Dette skal ske under hensyntagen til eventuelle reviderede reformer af den økonomiske styring på EU-niveau og baseres på de allerede gennemførte reformer."

c) litra g) affattes således:

"g) rekapitalisering af de indenlandske banker inden udgangen af juli 2011 (med forbehold af en passende justering i forbindelse med det forventede salg af aktiver i Irish Life & Permanent's tilfælde) i overensstemmelse med konklusionerne af PLAR og PCAR i 2011, jf. Irlands centralbanks meddelelse af 31. marts 2011"

d) litra l) affattes således:

"l) forøgelse af konkurrencen på de åbne markeder; der skal gennemføres en reform af lovgivningen, således at der skabes mere troværdige afskrækkende mekanismer ved at sikre, at der findes effektive sanktioner for overtrædelser af irsk konkurrencelovgivning og af artikel 101 og 102 i traktaten om Den Europæiske Unions funktionsmåde, samt sikre, at konkurrencemyndigheden fungerer effektivt. Desuden skal myndighederne, så længe programmet varer, sikre, at der ikke indrømmes yderligere undtagelser fra den konkurrenceretlige ramme, medmindre de er fuldt ud i overensstemmelse med målene for Unionens finansielle støtteprogram og de økonomiske behov"

e) følgende litra n), o) og p) tilføjes:

"n) nedgearing af de indenlandske banker i retning af de tilsigtede udlåns-/indlånskvoter, der fastlægges inden for rammerne af PLAR i 2011

o) udarbejdelse af en plan til at understøtte solvensen og levedygtigheden i underkapitaliserede institutioner i kreditforeningssektoren (credit union sector), bl.a. ved at Irlands centralbank gives tilstrækkelige beføjelser til at fremme en højere grad af konsolidering i sektoren, i fornødent omfang gennem fusioner, med offentlig finansiel støtte, hvis det er begrundet

p) forelæggelse af lovgivning for Oireachtas med henblik på at bistå kreditforeningerne med styrkede forskriftsmæssige rammer, herunder mere effektive styrings- og forskriftsmæssige krav."

3) i stk. 8 foretages følgende ændringer:

a) i litra a) tilføjes følgende punktum:

"Irland kan i samråd med Europa-Kommissionen, IMF og ECB indføre budgetmæssige ændringer af ovennævnte foranstaltninger med henblik på i fuldt omfang at realisere effektivitetsforbedringer, som identificeres i den igangværende generelle udgiftsundersøgelse og prioriteterne i regeringsprogrammet, i overensstemmelse med det overordnede mål om at sikre, at der i budgettet for 2013 opnås en finanspolitisk konsolidering på mindst 3,1 mia. EUR."

b) følgende litra c) tilføjes:

"c) nedgearing af de indenlandske banker i retning af de tilsigtede udlåns-/indlånskvoter, der fastlægges inden for rammerne af PLAR i 2011."

Artikel 2

Denne afgørelse er rettet til Irland.

Artikel 3

Denne afgørelse offentliggøres i Den Europæiske Unions Tidende. Udfærdiget i Bruxelles, den

På Rådets vegne

Formand

BUDGETMÆSSIGE KONSEKVENSER

Der skal ikke forelægges en budgetmæssig konsekvensanalyse i forbindelse med dette forslag.

[1] EUT L 118 af 12.5.2010, s. 1.